
SARRERA
Euskararen normalkuntzarako estrategikoa den lan-eremua dela aintzat hartuz, Ostalaritzako langileak euskalduntzeko helburua duen A1 euskara-mailetarako 120 orduko online ikastaro bat eratzea hobetsi da. 
Horretarako, HABE-Elhuyar, 2005:  Ostalaritza 1 (Tabernan) eta Ostalaritza 2 (Jatetxean) (+CDa) materiala aztertu da, argitalpen honek betetzen baititu aurreikusitako ikastaroaren oinarrizko baldintzak: autoikaskuntzan erabiltzeko egokia da eta ostalaritza-eremuko hizkuntza beharretara egokitua dago. 
Zuzeneko eta eguneroko erabilerara bideratutako ikastaroa da, ostalaritzan lan egiten dutenen eguneroko zereginei erantzuteko baliabideak eskaintzen dituena.
Ikastaro honi esker, ostalaritzako langileek, hastapenetan behintzat, euskara erabiltzen hasteko tresna eta bitartekoa izango dute.
1.- Kontratazioaren helburua
Kontratazio honen bidez, Ostalaritza1 (Tabernan) eta Ostalaritza2 (Jatetxean).  (+CDa) ikasmaterialean oinarritutako edukien osaketa-, eguneraketa- eta egokitzapen-lanak garatuko dira OSTALARITZA ONLINE IKASTAROA sortuz. 
Kontratazio honen helburua, beraz, OSTALARITZA lan-eremuko profesionalentzat euskara ikasteko A1 mailarako 120 orduko online ikastaroa sortzea eta INGURA euskara ikasteko plataforman argitaratzea da. Ikastaro hau autoikaskuntza ikas-irakas ereduan (bakarka eta jarduera autozuzenduekin) oinarrituko da. 
Ikastaroaren osagaiak hauek dira:
· Ikastaroaren programa edo edukien mapa
· Ikaslearen gida didaktikoa
· Ikasleei zuzendutako ikastaroaren eduki eta helburu didaktikoen laburpena
· 24 ataletan banatutako ikastaroa (20 ikasunitate + errepasoko 4 unitate)
Zereginak: 
· OSTALARITZA online ikastaroa sortzeko programa edo edukien mapa unitateka osatzea.
· OSTALARITZA online ikastaroa  sortzea, diseinu instrukzionalari eta irizpide metodologikoei jarraikiz, Ostalaritza 1 eta Ostalaritza 2 ikasmaterialetako input eta jarduera guztiak eguneratuta, egokituta edota berriak sortuta.
· INGURAko probatarako eremuan ikastaroa argitaratzea.
· Ikastaroaren hartzaileari zuzendutako gida didaktikoa sortzea.
· Ikastaroaren hartzaileari zuzendutako eduki eta helburu didaktikoen laburpena egitea.
· Jarduera-tipologia bakoitzari dagokion artxibo digitala eratzea eta osagaiak integratzea. 
· Inputen eta itemen audioak eta ilustrazioak sortzea.

2.- OSTALARITZA ikastaroaren hartzailea
2.1.- Hartzailearen ezaugarriak:
Ikastaro honen hartzailea 16 urtetik gorako pertsona da eta euskararen oinarrizko erabiltzaile izan nahi du. Horretarako, euskara ikasten hasi eta euskal kulturara hurbiltzeko ahalegina egingo du, batez ere bere lan-esparrura egokitutako egoera komunikatiboetan.
Ikastaro honen hartzailea euskararen ikas-prozesuaren hasieran egongo da. 
Ikasle hau bakarka jarduera autonomo gidatuak egiteko prest dago eta online ikasereduan aritzeko eskarmentua eta gaitasun digitala du.

2.2.- Ikastarorako sarbidea: doako eredua
OSTALARITZA ikastarorako sarbidea INGURA ikas-plataforman egongo da eta doakoa izango da. Eduki guztiak doan eskainiko zaizkie INGURAn izena ematen duten ikasle guztien antzera. 

3.- Oinarri didaktikoak eta ikastaroa sortzeko lan-tresna
3.1. Oinarri didaktikoak
OSTALARITZA ikastaroko oinarri didaktikoek hizkuntza-komunikazio errealerako gaitasuna garatzea dute helburu: ikaslea ahozko eta idatzizko testu erreal eta esanguratsuen bidez hizkuntza ulertu, erabiltzeko moduaz hausnartu, eta egoera komunikatibo errealetan eraginkortasunez jarduteko prestatzea, hain zuzen. 
Planteamendu komunikatiboaren arabera, gramatikak bereizitako hizkuntzaren unitate txikiek eta solteek ez baina, benetako komunikazio-unitateek hartuko dute tokia ikas-irakaskuntzaren erdigunean. Bloke natural horiek —ekintza komunikatiboak— izango dira hizkuntzaren ikaskuntzako eta irakaskuntzako abiapuntu eta helburu. 
Unitate bakoitzean eduki berriak aurkeztu eta landuko dira, baina horiekin batera, aurreko unitateetan aurkeztutako edukiak berriz hartuko dira. Jardunbide hau ikastaro osoan zehar aplikatuko da. 
Lau hizkuntz trebetasunen lanketa integratuko da, baina ahozkoaren ulermenak eta ekoizpenak izango du garrantzirik handiena, ostalaritzako langileen eta bezeroen arteko elkarreragin nagusia ahozkoa delako.
3.2. Ikastaroaren programa
Programa edo edukien mapa osatu beharko du lantaldeak OSTALARITZA ikastaroa sortzeko eta garatzeko. Programa edo mapa hau izango da ikastaroaren oinarria eta honako osagaiak izango ditu:
· Unitatearen zenbakia eta izenburua
· Elkarrizketaren testuingurua
· Unitatearen helburua
· Azalpen gramatikalak
· Lantzen den hiztegia

4.- OSTALARITZA ikastaroa 
4.1. Ikastaroa sortzeko irizpideak
Irizpide hauek kontuan hartuta diseinatuko da ikastaroa: 
· Ikastaroaren hartzaileen euskara-maila, profil eta erabilera‑testuinguru berrietara egokitzea: maila, egoera eta behar komunikatibo eguneratu eta berrietara egokitu behar dira ikastaroan eskaini eta eredu izango diren input eta hizkuntza-laginak. Ikaskuntza‑eredu arinak eta autoikaskuntzarako egokiak behar dituzte hartzaile hauek: jarduera laburrak, zuzenketa automatikoa, nork bere erritmoan ikas dezan ahalbidetzen duten baliabideak eskainiz. 
· Egokitzapen teknikoa eta didaktikoa:  
· Ostalaritza1 eta Ostalaritza2 ikasmaterialen egitura, sekuentziazioa, jarduera moten diseinua eta hezurdura berrikusi eta moldatu egingo dira, online ikastaroaren logikara eta plataformaren baldintzetara egokitzeko.  
· Aipatutako materiala ez da bere horretan edota osorik erabiliko. Eduki guztiak, hau da, testuak, entzungaiak, elementu grafikoak eta jarduerak egokitu, osatu edo berritu egingo dira, hasierako mailari ez badiote erantzuten edota azalpen gramatikalak, jardueren tipologiak eta item-kopuruak egokiak ez badira.
· Halaber, ikastaroko ilustrazio guztiak berritu egingo dira, eta baita testu eta jardueretan egiten diren egokitzapenen araberako audioak ere. 
· Autozuzenketa eta jarduera interaktiboen balioa: zuzenketa automatikoa duten jarduerak aurkeztuko dira. 
4.2. Ikastaroaren gida didaktikoa eta eduki eta helburu didaktikoen laburpena
4.2.1. Ikaslearen gida didaktikoa
Ikasleek online ikastaro honetan lan egiteko oinarrizko azalpen eta instrukzioak jasoko dira hemen. Eskema honi erantzungo dio gidak:
· Nola ikasiko du ikasleak OSTALARITZA ikastaroan? (Nola dago antolatuta, edukien progresioa, bakarka lan egitea, tutorerik gabe, autozuzenketa duten ariketez osatua, unitateen arteko lotuta zein den edo autonomoak diren...).
· Unitate bakoitzaren antolaketa edo egitura, hau da, ikasleak zer egingo duen unitate bakoitzean adieraziko da: nondik hasiko den ikaslea (input nagusia zein den), ariketa motak zein diren (gramatika, ulermena, hiztegia, kultura, ebaluazioa, berrikusketa...)
· Hizkuntzen erabilera zein den (itzulpenak): instrukzioetan, nabigazio-aukeretan...
Gida hau euskaraz eta gaztelaniaz egin behar da.
4.2.2. Ikasleei zuzendutako eduki eta helburu didaktikoen laburpena
Ikasleek ikastaroan landuko diren helburuak eta edukiak eskura izateko laburpen bat sortuko da. Bertan, puntu hauek zehaztuko dira:
· Unitatearen zenbakia eta izenburua
· Unitate bakoitzaren helburua
· Egoera nagusiaren laburpena
· Azalpena: unitatean lantzen den edo diren eduki linguistikoa(k)
· Hiztegia
4.3. Ikastaroaren hezurdura
· Ikastaroak guztira 24 atal izango ditu, eta 120 orduko iraupena izango du: 
- 20 ikasunitatea: (Erreserba ezeztatu) Osorik sortuko da, dokumentu honetan zehaztutako helburu eta irizpideen arabera.
- 4 berrikusketa-unitate
· Hauek dira unitatez unitateko helburuak:
	Sarrera

	1. unitatea- EDARIAK: Edariak eta pintxoak euskaraz zerbitzatzen ikastea

	2. unitatea- KOBRATZEN: Kontua eskatzen diotenean ulertzea eta kobratzea

	3. unitatea- FRESKAGARRIAK: Eskatutakoa ulertzea eta zerbitzatzea

	4. unitatea- MUSIKA: Bezeroak gustuko musika eskatzean erantzutea

	5. unitatea- LAGUNTZA: Ondoezik dagoen pertsonari laguntza eskaintzea

	Berrikusketa

	6. unitatea- DEBEKUA:  Bezeroei debekatuta dauden ekintzak jakinaraztea

	7. unitatea- OGITARTEKOAK: Jan eta edanetan dauden aukerak jakinaraztea eta bezeroaren eskaera ulertzea

	8. unitatea- GOSARIA: Gosaria eskatzen diotenean ulertu eta zerbitzatzea

	9. unitatea- GOZOKIAK: Umeei gozokiak erostera joaten direnean ulertzea

	10. unitatea- ITXIERA: Bezeroei taberna ixteko garaia ailegatu dela adieraztea

	Berrikusketa

	11. unitatea- MENUA: Menua eskaini eta eskaera ulertu eta jasotzea

	12. unitatea- ESKAERA: Falta den zerbait eskatzean erantzutea

	13. unitatea- KEXA: Kexa adieraztean, erantzun sinple bat ematea

	14. unitatea- ARGIBIDEAK: Zerbaiten kokapena galdetzean erantzutea eta argibideak ematea

	15. unitatea- ERRESERBA: Erreserba egitea

	Berrikusketa

	16. unitatea- KOKTELA: Koktela eskaintzea

	17. unitatea- EGUNEKO MENUA: Eguneko menua eskaini eta eskaera ulertzea

	18. unitatea- SUKALDEAN: Sukaldean erabiltzen diren instrukzioak ulertzea

	19. unitatea- HORNITZAILEA: Hornitzaileei eskaerak egitea

	20. unitatea- ERRESERBA EZEZTATU: Egindako erreserba bat bertan behera uztea

	Berrikusketa



4.4. Unitateen egitura didaktikoa
4.4.1. Unitate didaktikoak
OSTALARITZA ikastaroaren unitate didaktikoak ikuspegi komunikatiboa aintzat hartuz eta ekintzara bideratuta eratuko dira. Unitate bakoitza ostalaritzaren esparruko egoera komunikatibo eta profesional baten inguruan antolatuko da, eta egoera horrek emango die koherentzia unitateko eduki, jarduera eta hizkuntza-baliabideei.
Unitatearen abiapuntua ahozko input nagusi bat izango da. Input horretatik abiatuta, ikasleak ulermen-jarduerak egingo ditu eta egoera komunikatiboari lotutako hiztegia, gramatika, esamoldeak eta bestelako hizkuntza-baliabideak landuko ditu. Baliabide horien lanketak ikaslea pixkanaka ekoizpen eta elkarreragin jardueretara eramango du, ahoz zein idatziz.
Hortaz, jarduerak ez dira elementu isolatu gisa planteatuko, baizik eta elkarren arteko lotura didaktikoa izango dute, inputetik ulermenera, hizkuntzaren lanketatik erabilerara eta erabileratik outputera doan ikaskuntza-sekuentzia osatuz. 
Sekuentzia horretan, halaber, ebaluazioa eta feedbacka, ostalaritzako kultura- eta testuinguru-edukiak, eta unitate bakoitzean landutako hiztegiaren sistematizazioa txertatuko dira.

Hauek dira unitatea osatzen duten atalak:
	- Elkarrizketa: entzungaia eta irakurgaia
- Ulertu 
- Mintzatu 
- Idatzi
- Azalpenak
- Gramatika
- Hiztegia
- Aukeratu rola
- Ebaluazioa
- Badakizu? 
- Unitateko hiztegi-bilduma

	



Elkarrizketa: entzungaia eta irakurgaia
Unitate bakoitzean ekintza nagusiaren ahozko eredua eskainiko da. Lehenbizi, egoeraren berri emango da, testuinguru zehatza zein den azalduz. Ondoren, elkarrizketa labur baten bidez, modu natural eta zuzenean, egoera errealak aurkeztuko dira, edozein taberna edo jatetxetan entzuten diren modukoak.
Entzungaia beti audio-formatuan eta formatu idatzian eskainiko da, azken hau euskaraz eta gaztelaniaz.
Oinarritzat hartuko diren Ostalaritza 1 eta Ostalaritza2 materialetako elkarrizketek honako irizpide hauek bete beharko dituzte eta, hauen arabera egingo dira, hala egin beharko balitz, kasuan kasuko egokitzapenak:
· Benetakotasuna: hizkuntza benetako erabilera-testuinguruetan aurkezten da, ez hizkuntza-eduki isolatu gisa. 
· Interesgarritasuna eta motibazioa: ikaslearen arreta eta jakin-mina pizteko diseinatuta daude, ikaskuntza esperientzia erakargarriago bihurtuz. 
· Egoera eredugarriak: jaso, aztertu eta bere egiteko moduko elkarreragin-ereduak eskaini behar zaizkio ikasleari. Egoerak identifikatuta, aurrezagutzak aktibatu eta hipotesiak egiteko modukoak izango dira. 
· Aberastasuna: hiztegia, egitura linguistikoak, diskurtso-antolatzaileak, eta euskal nahi nazioarteko kultura-erreferentziak modu integratuan eskainiko dira. 
· Ekoizpenerako abiapuntua: ulermen-jarduerak ez ezik, eredu izateko eta behaketarako eta ondorengo ahozko eta idatzizko jarduerak ere elikatzen dituzte elkarrizketek.

Ulertu
Elkarrizketen gaineko ulermen-galderak proposatuko dira, gutxienez, hiru galdera elkarrizketa bakoitzeko. Gertakari nagusiaren gaineko galderaren bat egin liteke edota elkarrizketan hitz egindako zerbaiten gainekoa, zehatzagoa, helburua izanik diskurtsoa behar bezala ulertu dela frogatzea. Jardueraren feedbacka idatziz eta audio bidez eskainiko da.
Mintzatu
Ikasleak elkarrizketaren zati bat errepikatuz bere ahotsarekin grabatuko du (gutxienez lau parte hartze, elkarrizketaren arabera). Grabazioa amaitzean, ikasleak bere ahotsa erreproduzitu ahal izango du eta jatorrizkoarekin alderatu. Horrela, bere ahozko ekoizpena ebaluatuko du. 
Mintzamen-ariketa oso zuzendua izango da, hasierako maila horretan ikasten ari den pertsonak ez baitu behar besteko ezagutzarik diskurtso propioa sortzeko. 

Idatzi
Jarduera hau hiru urratsetan gauzatuko da. Lehenik, input nagusian entzundako informazioaren laburpen idatzia eskainiko da. Gero, informazioa osatzeko eskatuko zaio ikasleari, falta dena testuan koka dezan eta azkenik, jasotako informazioa baliatuz, hutsuneak dituen testuan falta dena idatzi beharko du ikasleak. Beraz, jarduera bakoitzak gutxienez hiru item edo diapositiba izango ditu.
Idazmen-ariketa ere oso zuzendua izango da eta ekoiztu baino gehiago, laburpenetik kopiatu edota entzun duena idatziko du ikasleak, maila honetan ikasten ari den pertsonak ez baitu behar besteko ezagutzarik bere kasa idatzizko ekoizpen bat sortzeko. Jarduera honetako itemek irudiak behar dituzte.  

Azalpenak
Azalpen gramatikal-diskurtsiboak ahalik eta modu errazenean azalduko dira, A1 mailako ikasleei egokituta, eta adibide argigarriak baliatuko dira horretarako, input nagusian aurkeztu direnetatik hasita. Azalpen horiek egitura jakin bat izan behar dute eta gidoi honi erantzungo diote: 
· Edukiaren aurkezpena
· Adibide testuinguratuak (elkarrizketan azaldutakoak)
· Arauaren azalpena
· Adibide osagarriak
Hori horrela, Ostalaritza 1 eta Ostalaritza 2 liburukietan dauden azalpen gramatikal guztiak berrikusi eta egokitu edota berridatzi egin beharko dira, hizkuntz maila eta azalpenaren egokitasuna kontuan hartuz.
Gramatika
Atal honetan, input nagusiko entzungaian aukeratutako hizkuntza lagin espezifikoak aurkeztea aurreikusten da, helburu diren edukiak lantzeko. Hutsuneak betetzeko, aukera anitzeko jarduerak, esaldiak batzekoak, ordenatzeko ariketak... eta abar egingo dira. Helburua da proposatutako input errepikakorra, baina, aldi berean, askotarikoa azaltzea, haren asimilazioa errazteko. Gutxienez, 16 item osatuko dira. 
Hiztegia
Atal honetan esparru semantikoak aurkeztu eta landuko dira: izen, adjektibo, aditz eta aditzondoen oinarrizko lexikoa aurkezteko diseinatuta egongo da. Landuko diren hitz horiek, gainera, inputean entzundako lexikoarekin izango dute zerikusia, hau da, erlazionatuta egongo dira, testuinguratuta.  Hiztegiko jardueretan beti irudia txertatuko da.
Ariketa mota diferenteak baliatuko dira atal honetan ere, adibidez, irudia eta hitza lotzea, bi irudien arteko aukera egitea, aukera anitzeko galderak... eta abar. Gutxienez, 16 item osatuko dira.

Aukeratu rola
Elkarrizketa audio-formatuan eskainiko da, pertsonaia bakoitzaren parte-hartzea bereizita. Hori horrela, ikasleak pertsonaia horien artetik rol bat aukeratuko du eta horri dagokion testua irakurri eta errepikatu ahal izango du mikrofonoaren aurrean, elkarrizketa osatu arte. Hau bukatutakoan, entzun eta berriro grabatu ahal izango du edota, egindakoarekin ados badago, grabazioa jaisteko modua izango du.

Ebaluazioa
Aurreko ataletan egindako jardueretan ikasitakoa ebaluatzeko, unean bertan erantzunak ematen dituzten aukera anitzeko edota hutsuneak betetzeko jarduerak proposatuko dira. Guztira gutxienez, 20 item osatuko dira.

Badakizu? 
Jarduera honek ikaslea inguratzen duen errealitate kulturala hobeto ezagutzea du helburu. Jarduera honetan gutxienez hiru item aurkeztuko dira irakurritako testuaren ulermena neurtzeko. 
Gai hauek landuko dira unitatez unitate:
1. Kuadrilla eta poteoa 
2. Potea 
3. Azeitunak/olibak
4. Festak 
5. Pintxoak 
6. Dena lurrera 
7. Ogitartekoak
8. Gosaria 
9. Euskalkiak eta euskara batua
10. Tabernen itxiera 
11. Kantua 
12. Jan tradizionala 
13. Sagardotegia 
14. Eskupekoa
15. Elkarte gastronomikoa 
16. Angulak 
17. Eguneko menua 
18. Produktu tipikoak 
19. Euskal garagardoa

Ostalaritza 1 eta Ostalaritza 2 liburukietan dauden testu guztiak berrikusi eta egokitu edota berridatzi egin beharko dira, hizkuntz maila eta testuen egokitasuna kontuan hartuz.

Unitateko hiztegi-bilduma
Unitate bakoitzari dagokion lexikoaren zerrenda eskainiko da, input nagusiko eta jardueretako moldeak nahiz eremu semantiko bereko beste hainbat jasotzen duena, euskaraz eta gaztelaniaz.
4.4.2. Berrikusketa-unitateak
Ostalaritza 1 eta Ostalaritza 2 liburukietan unitate bakoitzaren bukaeran berrikusketa-atal bat dago, baina online ikastaroan beste planteamendu bat egingo da: bost unitatez behin, berrikusketa-unitate bat eskainiko da, ordura arte ikasitako edukiak gogora ekarri eta finkatzeko. 
Unitate honek 10 itemeko bi jarduera izango ditu. Bi jardueretan gramatika eta hiztegia landuko dira bi atalen proportzioa zainduz. 
Unitate hauetako itemak propio sortuko dira. Beraz, liburukietakoak egokitzeaz gain, berriak aurkeztuko dira. 

4.5. Jarduerak
4.5.1. Jardueren osagaiak
Osagaiak hauek dira:
· Instrukzioak
· Jardueren itemak
· Testuak
· Audioak: elkarrizketak eta erantzun zuzenak.
· Jardueren artxiboak (Moodlerekin bateragarriak edota Moodlek berak dituenak: H5P, Moodleko jarduerak eta baliabideak...)
· Ilustrazioak edo euskarri grafikoak
· Itzulpenak (euskaraz eta gaztelaniaz)

4.5.2. Jardueren tipologia
OSTALARITZA ikastaroak INGURA A1 eta A2 ikastaroetako jarduera-tipologia erabiliko du, landu nahi den edukiaren eta helburu didaktikoaren arabera. Horretarako, INGURA Moodle-LMSarekin bateragarriak diren tresnak baliatuko dira.
Jarduera hauek ikasleak ahoz nahiz idatziz burutuko ditu eta autozuzenketa edo autoebaluazioa izango dute. 
· Bakarka egiteko jarduera itxiak: feedback automatizatua testu nahiz audioz. 
· Teknikak: hutsuneak bete, bikoteak osatu, aukeratu erantzun zuzena, ahotsa grabatu, testua idatzi, lotu irudiak eta testuak, esan EGIA ala GEZURRA den, lotu esaldiaren hasiera eta amaiera, eman baliokidea, ordenatu esaldia, ordenatu elkarrizketa-zatiak, lotu galderak eta erantzunak, aukeratu itzulpen zuzena, aukeratu sinonimoa edo antonimoa…
· Saihestekoak izango dira itzulpen zuzena eskatzeko jarduerak. Aukeran izan behar dute erantzun zuzena, hau da, erantzun zuzena aukeratzeko teknika erabili beharko da maila honetan.
· Jardueretan hainbat tipologiatako jarduerak konbinatzea lehenetsi behar da ahal den neurrian.
Itemen ezaugarriak
· Edukia beti testuinguratuta aurkeztuko da esaldi batean, beraz, hitz solteak saihestuko dira.
· Unitate bakoitzean eduki berriak landuko dira, baina horiekin batera baita aurretik beste unitateetan landutakoak ere.

5.- Ikasmaterialen sorkuntzarako baldintzak
Agiri honen arabera deskribatutako ikasmaterial hauek sortzeko jarraibideak hauexek dira:
· Jarduera-tipologia bakoitzari dagokion artxibo digitala  Moodle sistemarekin bateragarria izango da (adibidez, H5P formatua), edota Moodlek berak dituen baliabideak erabiliz sortuko da. 

· Ikasmaterialak agiri honetan aurkeztutako irizpide metodologiko eta diseinu instrukzionalari jarraikiz sortuko dira.

· Esleipendunak kontratuaren hasieran ereduzko ikasunitate oso bat garatu beharko du, gainerako materialen erreferentzia izango dena. Ikasunitate horren bidez egiaztatuko da diseinu didaktikoa, jardueren egokitasuna eta pleguan ezarritako irizpideen betetzea.

· Ahozko inputei dagokienez,  Ostalaritza 1 eta Ostalaritza2 materialetako audioak ez dira online ikastarorako erabiliko eta berriro grabatuko dira, idatzizko testuen gaineko aldaketa guztiak jasota gera daitezen. Horrekin batera, elkarrizketa bakoitzaren egoeraren berri ematen duen hasierako testua ere grabatu egingo da.

· Elementu ikonografikoek duten indarra eta esanahia kontuan izanda, ikasmaterialetan ageriko diren argazki, irudi, ilustrazio nahiz grafikoak esanguratsuak, kalitatezkoak eta ariketari dagokion helburu didaktikoari egoki erantzungo diotenak izango dira. Hauek guztiek, halaber, egungo Euskal Herriko giza eta gizarte-errealitatea irudikatuko dute eta Euskal Herriak munduan duen lekua irudikatzen lagunduko dute. Hori horrela, ikuspegi guztiak kontuan hartuz, euskal gizartearen aniztasuna islatuko da.

· Alderdi grafiko, ilustrazio eta maketazio-proposamen guztiek INGURAren identitate bisuala eta diseinu-sistema errespetatu beharko dituzte, ikastaro osoan zehar erabiltzaile-esperientzia bateratua eta koherentea bermatzeko.

· Ikasmaterialen eduki eta aurkezpen-moduek giza eskubideak eta pertsonen arteko bizikidetzaren balioak errespetatuko dituzte. Ondorioz, ezin izango dituzte agerian eduki, horiei dagokienez, herritarrentzako laidogarriak izan daitezkeen, ikasleen duintasuna urra dezaketen edo indarkeria iradokitzen duten ideia, ikur edo elementurik.

· Ikasmaterial hauetan hitzezko zein irudizko hizkuntza inklusiboa erabiliko da. Halaber, ez da sexua dela-eta eragindako bereizkeriarik egingo, Emakumeen eta Gizonen Berdintasunerako otsailaren 18ko 4/2005 Legeak dioena betez. 


6.- OSTALARITZA ikastaroa INGURAn argitaratzeko prozedurak eta 	baliabide teknologikoak
· Jarduerak H5P formatuan sortuko dira. INGURA A1 eta A2ko jarduera tipologia baliatuko da ikastaro hau sortzeko eta esleipendunaren esku jarriko dira beharrezko txantiloiak.
· ELKARRIZKETA jarduerak prozedura berezia du.  
· OSTALARITZA ikastaroa INGURA Moodle-LMSan argitaratuko dira.
· OSTALARITZA ikastaroa INGURAn sortzeko EJIEren INGURA-BULEGO TEKNIKOAk egitasmo honetarako prestatu eta garatuko dituen edizio eta argitalpen-baliabideak erabiliko dira.

7.- Erreferentziak

Curriculumak
· HABE (2005) Ikaskuntza, irakaskuntza eta ebaluaziorako Europako erreferentzia markoa. HABE - Eusko Jaurlaritza. Hezkuntza, Unibertsitate eta Ikerketa Saila. Donostia. HABE. (Jatorrizkoa: Europako Kontseilua (2001) Common European Framework for Languages; Learning, Teaching, Assessment. Education Committee. Language Policy Division).
· HABE (2017). Curriculum-langaiak. Testu-ereduak (HEOC). Donostia. HABE.
· HABE (2021). Helduen Euskalduntzearen Oinarrizko Curriculuma (HEOC). (2. arg.). Donostia. HABE. 
· HABE (2022). Hizkuntzen Europako Erreferentzia Marko Bateratua: Ikaskuntza, Irakaskuntza, Ebaluazioa Liburu Osagarria. Donostia. HABE.

Ikasmaterialak
· INGURA ingurune digitala
· Ostalaritza 1 (Tabernan) eta Ostalaritza 2 (Jatetxean).  (+CDa) 
· AISA online ikastaroa
· Dendaketan

